Rölli jaksossa Robotti Ruttunen vuonna 1986.
**Rölli** on näyttelijä Allan "Allu" Tuppuraisen luoma ja näyttelemä satuhahmo. Vuonna 2006 Rölli valittiin Suomen suosituimmaksi satuhahmoksi Yleisradion järjestämässä Satusuomalainen-äänestyksessä.

Röllin synty
------------

Allu Tuppurainen loi Röllin alun perin vuonna 1985 radioon kuunnelmien ja lastenlaulujen hahmoksi. Lauluja julkaistiin C-kaseteilla, LP-levyillä ja myöhemmin myös CD-levyillä. Laulujen pohjalta kehitettiin televisiosarja *Rölli*, jonka ensimmäinen esitys oli vuonna 1986. Sitä on esitetty *Pikku Kakkonen* -ohjelmassa. Myöhemmin Rölli on esiintynyt myös viidessä elokuvassa.

Tuppurainen ilmoitti vuonna 2002 lopettavansa Röllin esittämisen, mutta hän on myöhemmin palannut rooliin vielä kahdessa röllielokuvassa ja dubbaajana yhdessä animaatioelokuvassa.

Alahärmässä sijaitsevassa Powerparkin monitoimipuistossa on Röllikylä-niminen teemapuisto. *Röllin sydän* -elokuvaan perustuva teemapuisto avattiin 1. kesäkuuta 2009. Kylän suunnitelman on tehnyt Janne Kopu.

Ulkonäkö ja luonne
------------------

Tuppurainen sanoi, että alun perin Röllin hahmossa olivat yhdistyneenä uhmaikäinen pikkupoika ja kärttyinen vanha ukko, myöhemmin särmät ovat kuulemma hioutuneet pyöreämmiksi. Tuppuraisen mukaan Rölli ei ole peikko, vaan kuuluu röllien lajiin. Hahmon kutsuminen peikoksi on yleinen väärinkäsitys. Rölli on kuitenkin peikkomainen hahmo, joka asustelee yksin pienessä puumökissä keskellä Röllimetsää. Röllillä on repaleiset vaatteet ja sotkuinen hiuspehko. Suussa on vain yksi iso hammas.

Rölli viettää päivänsä ihmettelemällä maailman kummallisuuksia ja "ihmisotusten" käytöstä. Rölli yrittää kovasti esittää pelottavaa ja lapsia säikyttelevää ilkimystä, mutta se ei meinaa oikein onnistua: Omien sanojensa mukaan Rölli on hirmuinen ja tuhma, kuten Röllien kuuluisi olla mutta tosiasiassa hän on ujo, kiltti ja hyväsydäminen. Toisinaan Rölli syyllistyy hölmöilyyn ja ajattelemattomuuteen, mutta se johtuu innostuksesta eikä niinkään pahuudesta.

Röllin toistuvia hokemia ovat *Kautta likaisten varpaitteni!* ja *Tilipitappi tippi tappi*.

Teemat
------

Yksi Röllin lauluissa ja tv-ohjelmissa esiin nouseva teema on oman erilaisuuden hyväksyminen. *Omituisten otusten kerho* -kappaleessa se ilmaistaan muun muassa näin:

|  |  |  |
| --- | --- | --- |
| "| *Niinhän se on, että jokaista maailmassa**Joku toinen voi pitää omituisena**Silloin kannattaa liittyä kerhoon tähän**Meitä ei olekaan aivan vähän* | "|
|  |

Muita Röllin lauluissa, tv-sarjassa ja elokuvissa toistuvia teemoja ovat luonnon arvostaminen, uteliaisuuteen kannustaminen sekä omien pelkojen kohtaaminen.

Rölli-musiikkialbumit
---------------------

| Musiikkialbumit |
| --- |
| Albumi | Vuosi |
| *Tässä tulee Rölli - Rölli seikkailee 1* | 1985 |
| *Röllimetsän syksyn sävel - Rölli seikkailee 2* | 1985 |
| *Röllin laulut 1* | 1986 |
| *Rölli ja kaverit - Rölli seikkailee 3* | 1986 |
| *Rölli ja omituisten otusten kerho - Rölli seikkailee 4* | 1987 |
| *Röllin laulut 2* | 1987 |
| *Rölli ja Usvametsän neito - Rölli seikkailee 5* | 1988 |
| *Rölli onnea etsimässä - Rölli seikkailee 6* | 1990 |
| *Rölli – hirmuisia kertomuksia* -elokuvan soundtrack | 1991 |
| *Rölli ja vajonnut kaupunki - Rölli seikkailee 7* | 1992 |
| *Röllin laulut 3* | 1993 |
| *Röllin suosituimmat laulut* | 1995 |
| *Röllin parhaat laulut* | 2000 |
| *40 kaikkien aikojen Rölli-laulua* | 2001 |
| *Musiikkia elokuvasta Rölli ja metsänhenki* | 2001 |
| *Hirmuinen Rölli seikkailee* | 2002 |
| *Rölli ja kultainen avain* | 2013 |
| *Rölli - Omitusten otusten kerho (Hitit ja tarinat)* | 2015 |
| *Rölli - Röllin Tahdissa* | 2015 |

Rölli-televisiosarjat ja -elokuvat
----------------------------------

*Rölli*-sarjan ensimmäiset 10 jaksoa tuotti Porin teatteri ja kaikki muut jaksot Vaasan kaupunginteatteri. Sarjaa on esitetty Yle TV2:n Pikku Kakkonen -ohjelmassa useita kertoja uusintana. Rölliä voi hyvin pitää yhtenä Pikku Kakkosen tunnetuimmista hahmoista. Sen lisäksi Röllistä on tehty yksi erikoisjakso *Röllin jouluseikkailu* ja viisi elokuvaa. *Röllin sydän* on animaatioelokuva, muut näytelmäelokuvia. Allu Tuppurainen on näytellyt Röllin roolin kaikissa elokuvissa.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Televisio |
| --- |
| Kausi | Vuosi |
| 1. tuotantokausi | 1986 |
| 2. tuotantokausi | 1987 |
| 3. tuotantokausi | 1989–1990 |
| 4. tuotantokausi | 1993 |
| 5. tuotantokausi | 1997 |
| 6. tuotantokausi | 2001 |

 | 

| Erikoisjakso |
| --- |
| Erikoisjakson nimi | Vuosi |
| Röllin jouluseikkailu | 1989 |

 | 

| Elokuvat |
| --- |
| Elokuvan nimi | Vuosi |
| *Rölli – hirmuisia kertomuksia* | 1991 |
| *Rölli ja metsänhenki* | 2001 |
| *Röllin sydän* | 2007 |
| *Rölli ja kultainen avain* | 2013 |
| *Rölli ja kaikkien aikojen salaisuus* | 2016 |

 |

Lähteet
-------

1. 1 2 3 4  Matilainen, Ville: Allu Tuppurainen palasi Röllin juurille *Elävä arkisto - Yle*.  28.06.2012. Viitattu 04.04.2018.
2. ↑  Satusuomalainen *Yle.fi*.  2006.  Arkistoitu 27.11.2017. Viitattu 04.04.2018.
3. 1 2 3 4  Airaksinen, Annastiina: Rölli siirtyy suomalaisesta metsästä fantasiaan – näyttelijä oikaisee yhden yleisen harhaluulon *Aamulehti*.  10.09.2016.  Arkistoitu 4.4.2018. Viitattu 04.04.2018.
4. 1 2 3  Hiiri, Miia: Rölli täyttää jo 30 vuotta *Ilta-Sanomat*.  6.9.2016. Viitattu 04.04.2018.
5. ↑  Röllin sydän -elokuvan kylä rakennetaan Powerpark-huvipuistoon. plaza.fi.  Arkistoitu 19.8.2010. Viitattu 26.4.2008.  **Arkistolinkki**
6. 1 2  Gästginvar, Jenni: Rölli ei ole entisensä: Pelätty ja rakastettu hahmo muuttui anarkistista isoisäksi *Aamulehti*.  16.09.2016.  Arkistoitu 4.4.2018. Viitattu 04.04.2018.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |